La Sagunto Film Office està situant la ciutat i el seu entorn en un atractiu escenari de cinema
17 de febrer 2022

![](/media/4zomsjzw/c1_mini_m1_rodajeperdida.jpg?width=850&height=566.9886363636364)

La delegació de Turisme de Sagunt ha estat treballant des de 2017 per posicionar Sagunt i el Camp de Morvedre com a escenari de produccions audiovisuals a través de la creació de la Sagunto Film Office, integrada en Film Office València i Spain Film Commission. Després de quatre anys de creació de continguts, _fam trips_ de productors internacionals, gestió de localitzacions, permisos de rodatge, i de col·laboració amb els diferents departaments de l'Ajuntament, el resultat, tal com expliquen des del departament, no pot ser més favorable.

![](/media/0whcrilt/c2p_rodajebollywood.jpg?width=283&height=378)En els últims anys, el turisme cinematogràfic ha tingut un important auge; les localitzacions són tan importants com els actors i les actrius, i després d'eixir en la pantalla gran poden despertar el desig de viatjar a eixes destinacions. A més a més, València s'ha convertit en la capital del cinema a causa de la recent celebració de la gala dels premis Goya el passat cap de setmana, amb una interessant programació turística relacionada amb el cinema.

Amb tot això, la delegació de Turisme està apostant pel turisme cinematogràfic com un altre al·licient per a situar Sagunt com a destinació turística de primer nivell. En este sentit, la regidora de Turisme, Natalia Antonino, assenyala: **«Dins del multiproducte que oferix la nostra ciutat, la Film Office (Oficina de cinema) de Sagunt és una finestra promocional al món. Cada any contribuïx a la consolidació de la nostra destinació, millorant l'economia local i promocionant els seus escenaris patrimonials culturals i de natura»**.

Així, en el municipi s'han rodat programes de televisió nacionals i internacionals, vídeos musicals, anuncis, sèries i pel·lícules, que han tingut entre les seues localitzacions a Sagunt i que es poden veure en el [**canal de YouTube**](https://www.youtube.com/playlist?list=PLSIIlhgJ34QEb8mXVFD0rlHCUjd0XBjCM) de Sagunt Turisme.

Entre les superproduccions destaquen la sèrie _Perdida_ d'Atresmedia Televisión per al _prime time_ d'Antena 3 i Netflix, protagonitzada per Daniel Grao, Ana María Orozco i Melani Olivares entre d’altres, i amb escenes en la Marjal dels Moros i el Grau Vell. També la pel·lícula _El lodo_, del director valencià Iñaki Sánchez Arrieta; un thriller protagonitzat per Paz Vega i Raúl Arévalo amb diverses escenes rodades al Grau Vell de Sagunt.

![](/media/l0keazqv/c3p_rodajepistolas.jpg?width=378&height=252)Una altra de les pel·lícules que s'ha rodat és _Vasil_, l'opera prima de la directora Avelina Prat, protagonitzada per l'actor Karra Elejalde, i amb diverses escenes rodades en el Casal Jove del Port de Sagunt. Un altre títol és _Nosotros no nos mataremos con pistolas_, basada en l'obra teatral del dramaturg local Víctor Sánchez Rodríguez, dirigida per María Ripoll i protagonitzada per Ingrid García-Jonsson, rodada en diverses localitzacions de Sagunt i Quartell. El centre històric de Sagunt també ha acollit recentment un rodatge de caràcter internacional, _Srkaru Vaari Paata_, una pel·lícula índia de Bollywood.

Així mateix, des del departament indiquen que en estos moments s'estan gestionant els permisos per al rodatge d'una nova sèrie d'Atresmedia en diverses localitzacions de la ciutat.

La importància del patrimoni històric, natural i industrial de la ciutat i la comarca són elements referencials per a l'atracció de produccions audiovisuals. A la web [**www.saguntofilmoffice.com**](https://www.saguntofilmoffice.com/) es mostren totes estes localitzacions, formularis, notícies i llistats d'empreses i associacions locals.

*   [](http://www.facebook.com/sharer.php?u=https://aytosagunto.es/va/actualitat/sagunto-film-office-escenaris-turisme-cinematografic-2022-02-17/ "Facebook")
*   [](http://twitter.com/share?url=https://aytosagunto.es/va/actualitat/sagunto-film-office-escenaris-turisme-cinematografic-2022-02-17/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunto-film-office-escenaris-turisme-cinematografic-2022-02-17/ "Linked In")
*   [](mailto:?body=https://aytosagunto.es/va/actualitat/sagunto-film-office-escenaris-turisme-cinematografic-2022-02-17/)